《题郎海西画马》
清代·程恩泽

吾闻天马不受绊，谁欤操此青丝缰。拂耳顿足三万里，草头一点西风长。

绝其刍豆傥能走，世岂复有豢龙手。玉镶金錽朱排沫，一战功成骨先朽。

伯乐不及支公癖，放与逍遥啖春碧。汗血全乾四蹄重，不使银鞍覆虎脊。

得无覂驾更齧膝，致令画者三掷笔。画者乃今曹将军，能通马语取马神。

飘飘尾鬣堆若云，蓄怒未许奚官驯。猛士掣之力不均，祇恐绳绝飞且奔。

海西所画已难得，何况骐驎出西极。君不见骐驎出西极，又言在德不在力。

作者简介：程恩泽（1785～1837）清代学者、官员。字云芬，号春海，安徽徽州歙县人。师从凌廷堪，于金石书画、医算，无不涉及。嘉庆十六年进士，授翰林院编修，历官贵州学政、侍读学士、内阁学士，官至户部侍郎。熟通六艺，善考据，工诗，是近代宋诗运动之提倡者，与阮元并为嘉庆、道光间儒林之首。著有《国策地名考》、《程侍郎遗集》。